31977R2237
L 263/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 2237/77 НА КОМИСИЯТА
от 23 септември 1977 година
за изменение на Регламент № 118/66/ЕИО относно формуляра на земеделски статистически отчет, използван за определяне на доходите на земеделските стопанства
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент № 79/65/ЕИО от 15 юни 1965 г. относно създаване на система за събиране на счетоводна информация за доходите и икономическата дейност на земеделските стопанства в Европейската икономическа общност (1), последно изменен с Регламент (ЕИО) № 2910/73 (2), и по-специално член 7 от него,
като има предвид, че Регламент № 118/66/ЕИО на Комисията от 29 юли 1966 г. (3), последно изменен с Регламент (ЕИО) № 3565/73 (4), уточни позициите, които следва да бъдат включени във формуляра на земеделски статистически отчет, използван за определяне доходите на земеделските стопанства;
като има предвид, че видът, определенията и представянето на счетоводните данни, събрани чрез формуляра на земеделския статистическия отчет с оглед определяне на доходите на земеделските стопанства, трябва да бъдат идентични, независимо от характеристиките на изследваните стопанства;
като има предвид, че вече е време да се приложи десетгодишният опит от системата за земеделска счетоводна информация, с цел да се преразгледат разпоредбите, отнасящи се до формуляра на земеделския статистически отчет, за да има по-голяма съпоставимост на счетоводните данни и те да се приведат в съответствие към променящите се потребности на Общата селскостопанска политика;
като има предвид, че трябва да се използват възможностите за подобряване обработката на счетоводните данни; като има предвид, че за тази цел следва да се въведе магнитната лента като носител за тези данни;
като има предвид, че за същите стопанства могат да възникнат трудности при попълването на отделни позиции, дължащо се на липсата на съответни данни в счетоводството на тези стопанства; като има предвид, че следователно, докато тези трудности продължават, трябва да се предприемат мерки за предотвратяване на всякакъв риск от неправилно тълкуване в случай, че тези отделни позиции не са попълнени;
като има предвид, че за да сведат до минимум недостатъците, произтичащи от привеждането в съответствие към формуляра на земеделския статистически отчет, новите разпоредби следва да се прилагат от началото на една и съща счетоводна година във всички държави-членки; като има предвид, че въпреки това е желателно, с оглед трудностите, които някои държави-членки могат да срещнат при осъществяването на привеждането в съответствие в рамките само на една година, да се предвиди възможност за тези държави-членки да отложат прилагането на новите разпоредби с една счетоводна година;
като има предвид, че мерките, предвидени в настоящия регламент са в съответствие със становището на Общностния комитет за системата за земеделска счетоводна информация,
ПРИЕ НАСТОЯЩИЯ РЕГЛАМЕНТ:
Член 1
Видът счетоводни данни, който се предоставя във формуляра на земеделския статистически отчет, е съгласно установения в Приложение I. Съответните определения и указания са определени в Приложение II. Счетоводните данни се представят във формата, посочена в Приложение III.
Член 2
Настоящият регламент се прилага за първи път за счетоводните данни на счетоводната 1978 година, започваща през периода между 1 януари 1978 и 1 юли 1978 г.
Въпреки това, за Франция, Италия, Люксембург и Ирландия, тези разпоредби се прилагат за първи път за счетоводните данни на счетоводната 1979 година, започваща в периода между 1 януари и 1 юли 1979 г.
Член 3
Регламент № 118/66/ЕИО се отменя. Той се прилага в своята цялост към счетоводните данни за счетоводните години, предшестващи посочените в член 2, независимо от датата, на която тези данни са предадени на Комисията.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 септември 1977 година.